Ди лъахэм нэхъри дегъэхьэхын
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым и пресс-IуэхущIапIэм хъыбар къызэрыдигъэщIамкIэ, абы и «Къалэмбий» лекторий зэIухам щIышылэм и 18-м щызэхалъхьэжащ щэнхабзэ туризмэм егъэщIылIауэ блэкIа илъэсым зэфIагъэкIахэр.
Мы IэнатIэм зегъэужьын папщIэ ялэжьын хуейхэм щытепсэлъыхьа зэIущIэм хэтащ «ExperienceltTours» компанием и урысей къудамэм и унафэщI Слэйт Эндрю, блогер цIэрыIуэ Узденов Амир, КъБР-м Курортхэмрэ туризмэмкIэ и министерствэм и пресс-IуэхущIапIэм и Iэтащхьэ Погребняк Ольгэ, «OredRecordings» этнографие лейблым и къызэгъэпэщакIуэхэм ящыщ Къуэдзокъуэ Тимур, архитектор, щIыналъэхэм зегъэужьынымкIэ IэщIагъэлI Быдэ Аслъэн, КъБКъУ-м и студентхэр.
«Къэбэрдей-Балъкъэрыр дыщэ зэрылэщ, — къыхигъэщащ Узденов Амир. — Республикэм и Iэтащхьэм къелъытэ КъБР-м зыщегъэужьын хуейуэ IэнатIитI щыIэу: мэкъумэш хозяйствэмрэ туризмэмрэ. Жьым дытету жыжьэ дыкIуэжыфынукъым. НэгъуэщI щIыналъэхэм къикIыу къытхуеблагъэ хьэщIэхэр къызэрыдэтхьэхын Iуэху зехьэкIэщIэхэр къэгъэсэбэпыпхъэщ».
Iуащхьэмахуэ лъапэ дяпэкIи зэхъуэкIыныгъэхэр щыIэн зэрыхуейм и гугъу щищIым, Погребняк Ольгэ къыхигъэбелджылыкIащ Азау, Чегет фэхухэм я Iэгъуэблагъэр нэхъри зэIузэпэщ щIыным хуэгъэза лэжьыгъэм дяпэкIи къыпащэну республикэм и Правительствэм зэримурадыр. Абыхэм ящыщщ бгыхэм дэзыш кIапсэ гъуэгухэм къыхэгъэхъуэныр, лъэсырыкIуэхэм папщIэ лъагъуэщIэхэр хэшыныр, нэгъуэщIхэри.
Къэпсэлъам и жагъуэ хъууэ къыхигъэщащ, организацэхэм зэхашэ Iуэху щхьэхуэхэм егъэщIылIа туризмэм и Iуэху зыIутымкIэ ди республикэр адрей щIыналъэхэм къазэрыкIэрыхур. «Зи гугъу тщIы лIэужьыгъуэм хохьэ щIыпIэ дахэхэм социальнэ-щэнхабзэ, жылагъуэ мыхьэнэ зиIэ зэIущIэхэр щегъэкIуэкIыныр, махуэ хэха закъуэкIэ я нэгу зезыгъэужьыну къежьахэр зыхуей-зыхуэныкъуэ псомкIи, ягу къинэжын хуэдэу, къызэгъэпэщыныр. Мис ар мы зэманым тхузэфIэкIыркъым», — къыпищащ и псалъэм Погребняк Ольгэ.
«Iуащхьэмахуэ лъапэ» зыхужаIэ зыгъэпсэхупIэ-нэгузегъэужьыпIэ телъыджэм зыкъезыгъэIэтари и къежьапIэ хъуари ар зыхыхьэ республикэм и къалащхьэ Налшыкщ. Абы къыхэкIыуи, иджыри щIэ гуэрхэр къэдгупсысыпхъэщ, нэгъуэщI щIыпIэ къикI цIыхухэр ди къалащхьэми щыхьэщIэным пащI щымыIэ хъун папщIэ. А лъэныкъуэмкIэ диIа ехъулIэныгъэхэм ящыщу зы фигу къэзгъэкIыжынщ. Илъэс зыбжанэ ипэкIэ дэ зэхэтшат «ХьэтIохъущыкъуей хадэ» фестивалыр. Абы зи гугъу тщIы туризмэ лIэужьыгъуэм зэпеуэм етIуанэ саугъэтыр къыщихьауэ щытащ», — къыхигъэбелджылыкIащ Быдэ Аслъэн.
Кавказыр къызэрыщыхъум тепсэлъыхьащ американ хьэщIэри. Абы, псом хуэмыдэу, къыхигъэщащ щIыпIэрысхэр хьэщIэкIэ зэрыфIыр. «НэгъуэщI къэралхэм щыпсэу туристхэр къешэлIа хъун папщIэ, сыт щIэн хуейр? Япэ дыдэрауэ, щIыналъэр зыхуэдэм ахэр хэгъэгъуэзэн хуейщ. Абыхэм ящыщ куэдым ящIэркъым Кавказыр здэщыIэр, Iуащхьэмахуэ лъапэ «къыдогъанэри». Езы Слэйт Эндрю игу ирохь Шэджэм и псыхъуащхьэхэм щаухуа парадромыр, Балъкъэр Ипщэм и Iэгъуэблагъэм, Шэрэдж къуэладжэм, Хыжьей ЩхъуантIэхэм, пхужымыIэн хуэдизу, я дахагъэр.
ЗэIущIэм щызэхуэсахэр щIэупщIащ «Налшык» курортым зегъэужьынымкIэ щыIэ хэкIыпIэхэр зыхуэдэм, ди щIыналъэм и нэгъуэщI щIыпIэ телъыджэхэми хьэщIэхэм тыншыгъуэхэр къахущызэгъэпэщынымкIэ ди республикэм и унафэщIхэм зэфIагъэкIыну я мурадхэм. ЩIэсахэм къаIуэтащ къаIэта Iуэхухэм езыхэр зэреплъри.
КЪУМАХУЭ Аслъэн.
